(ທ່ານຫຼິວຊີປາວ ແລະທ່ານກິແກ້ວ ໄຂຄຳພິທຸນເຂົ້າຮ່ວມພິທີສະເຫຼີມສະຫຼອງການເລີ່ມອອກອາກາດຂອງ CRI FM93 ຄົບຮອບ 10 ປີ)
ຕາມຂ່າວ CRI: ພິທີສະເຫຼີມສະຫຼອງວັນເລີ່ມອອກອາກາດຂອງ CRI FM93 ຄົບຮອບ 10ໄດ້ຈັດຂຶ້ນຢູ່ ທີ່ນະຄອນຫລວງວຽງ ຈັນຢ່າງສະຫງ່າງາມໃນວັນທີ21ທັນວານີ້.
ໂດຍການເປັນກຽດເຂົ້າຮ່ວມຂອງທ່ານຫລິວສີປາວ ກໍາມະການ ກົມການເມືອງສູນກາງພັກ, ເຂລາທິການສູນກາງພັກ, ຫົວໜ້າຄະນະໂຄສະ ນາອົບຮົມສູນກາງພັກກອມມູນິດຈີນພ້ອມດ້ວຍຄະນະ, ທ່ານ ສຈ ປອ ກິແກ້ວ ໄຂຄໍາພິທູນ ເລຂາທິການສູນກາງພັກ ຫົວໜ້າຄະນະໂຄສະນາອົບຮົມສູນ ກາງພັກປະຊາຊົນປະຕິວັດລາວ, ທ່ານ ສຈ ປອ ບໍ່ແສງຄໍາ ວົງດາລາ ກໍາມະການສູນກາງພັກ, ລັດຖະມົນຕີກະຊວງຖະແຫຼງຂ່າວ ວັດທະນະທໍາ ແລະທ່ອງທ່ຽວລາວ, ພ້ອມດ້ວຍຜູ້ຕາງໜ້າຈາກຂະແໜງການຕ່າງໆ.
ໃນພິທີສະເຫຼີມສະຫຼອງດັ່ງກ່າວໄດ້ອ່ານຈົດໝາຍອວຍພອນຂອງທ່ານ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາ ຊົນປະຕິວັດ, ປະທານປະເທດລາວ ໂດຍເນື້ອໃນຈົດໝາຍອວຍພອນກ່າວວ່າ, CRI FM93 ຖືເປັນສື່ທີ່ດີເດັ່ນ, ວິທະຍຸສາກົນແຫ່ງປະເທດຈີນສາມາດຍາດໄດ້ບັນດາຜົນສໍາເລັດທີ່ສໍາຄັນໃນການເສີມຂະຫຍາຍບົດບາດການເປັນສື່ກາງຂອງຈີນຕໍ່ເວທີສາກົນ,ປະກອບສ່ວນຢ່າງສົມກຽດເຂົ້າໃນການເສີມຂະຫຍາຍສາຍພົວພັນມິດຕະພາບທີ່ເປັນມູນເຊື້ອ ແລະການຮ່ວມມືຮອບ ດ້ານລະຫວ່າງສອງພັກ,ສອງລັດແລະປະຊາຊົນສອງຊາດລາວ-ຈີນໃຫ້ນັບມື້ນັບເຕີບໃຫຍ່ຂະຫຍາຍຕົວຢ່າງບໍ່ຢຸດຢັ້ງ.
ໃນພິທີອັນສະຫງ່າລາສີດັ່ງກ່າວກ່າວ, ທ່ານຫລິວສີປາວແລະທ່ານກິແກ້ວ ໄຂຄໍາພິທູນໄດ້ຮ່ວມກັນເປີດປ້າຍຫ້ອງຮຽນຂົງຈືທາງວິທະຍຸລະຫວ່າງວິທະຍຸສາກົນແຫ່ງປະເທດຈີນ-ສະຖານີວິທະຍຸແຫ່ງຊາດລາວ. ທ່ານບໍ່ແສງຄໍາ ວົງດາລາ ລັດຖະມົນຕີກະຊວງ ຖວທ ໄດ້ປະດັບຫລຽນກາມິດຕະພາບໃຫ້ແກ່ CRI .
ນອກນີ້,ກອງສິລະປະແຫ່ງຊາດລາວໄດ້ສະແດງລາຍງານສິລະປະໃນພິທີດັ່ງກ່າວ. ຜູ້ຕາງໜ້າຈາກບໍລິສັດແລະອົງການຈັດຕັ້ງຕ່າງໆຂອງຈີນປະຈຳຢູ່ລາວ, ຜູ້ຕາງໜ້າຂອງຜູ່ຟັງ ແລະບຸກຄົນໃນວົງການຕ່າງໆຂອງສັງຄົມລາວຈຳນວນ 300 ກວ່າຄົນໄດ້ເຂົ້າຮ່ວມພິທີດັ່ງກ່າວ.